'Uhulumende Kumele Ahloniphe Isisekelo Sombuso'
Inhlanganiso yeNational Transitional Justice Working Group ithi ijonge ukusebenzelana lozulu kulandelwa isisekelo sombuso welizwe, ukuxazulula ingxabano ekhona kuzulu kungakhathalekile ukuthi lokhu kwenzakale nini, kusenziwa ngobani.
BULAWAYO — Inhlanganiso ezimele yodwa ekhangela ukuthula elizweni ithi kuqakathekile ukuthi lapho uzulu ekhuthaza uhulumende ukubeka amakhomishini akusisekelo esitsha sombuso, laye aqalise ukuxoxisana edinga indlela zokuxolelana ngengxabano zayizolo njalo afake izinqumo ezizakwenza ukuthi izizalwane zakuleli zingaphindi zixabane ngendlela efanayo kwelakusasa. I-National Transitional Justice Working Group, ithi ikhangelele ukusebeza lekhomishini ekhangela ukuthula okumele ibekwe nguhulumende ngaphansi kwesisekelo sombuso, i-National Peace and Reconciliation Commission. Ithi lanxa kungani uhulumende akazimiselanga ukubeka likhomishini ngesikhathi lokhu akumelanga kwenqabele uzulu ukuxoxisana ngokukhumisana umlotha lokwakha ikusasa yelizwe. Ekhuluma lentathelizindaba koBulawayo ngoLwesine, umgcinisihlalo wenhlanganiso le, uMnumzana Alec Muchadehama, uthi kulilungelo likazulu olokhophe ngezehlakalo zayizolo ukuthi akhulume atsho ukuthi angaphathiswa njani ukuze axole. Elinye ilunga lenhlanganiso le, uDr Ray Motsi, uthi bajonge ukusebenzelana lozulu wonke ukuxazulula ingxabano ekhona kuzulu kungakhathalekile ukuthi lokhu kwenzakale nini, kusenziwa ngobani. UDr Motsi uqhubeke esithi kuvamile ukuthi lapho kukhulunywa ngengxabano zayizolo kuqubuke imizwa yentukuthelo ebantwini abacabanga ukuthi uhulumende akakhathali ngochuku abaphatha ngalo kuzikhathi ezifana leGukurahundi lakuMurambatsvina. Intukuthelo ekhona, uthi ibangelwa yikuthi uzulu akazake athole ithuba lokubhodla aqale ukuxola. Igqwetha elikhangela amalungelo oluntu, uMnumzana Lizwe Jamela, uthi kuqakathekile ukuthi uzulu akhuthaze uhulumende ukugcwalisa izimiso zesisekelo esitsha. Uthi minengi imithetho okumele ihluzwe andubana yethulwe, kodwa iphalamende izithulele zwi akukho okwenziwayo. I-NTJWG, yabunjwa zinhlanganiso ezizimele zodwa ezingamatshumi amane lesithupha elizweni lonke jikelele ezisebenza kumalungelo oluntu.